Gaan daar darem ŉ amptelike spanfoto van die Bokke geneem word?Die helde van die reeksoorwinning teen die All Blacks in 1970 In die ou dae was dit een van jou kosbaarste besittings: ŉ spanfoto van die Springbokke. Dit was in die dae toe Frik du Preez tussen 1961 en ’71 in net 38 toetse gespeel het. Ek onthou nog hoe boos ons in Pretoria was toe André de Wet in die derde toets in 1969 teen die Wallabies bo Du Preez verkies is. De Wet was ŉ begaafde speler ‒ maar aikona, is daar in die Jakarandastad gesê, hy is Dok Danie Craven se Maties-witbroodjie en dis hoekom hy in die span is. As ek reg onthou, het ek nie in een van daardie spanfoto’s belang gestel nie, want Du Preez het nie daarop verskyn nie. Ai, ai, ai! Jy kon destyds nie wag vir Die Brandwag, wat allerweë as die tydskrif van die huisgesin bekend gestaan het, om op sy voorblad voorbrand te maak van die spanfoto wat in die volgende uitgawe as ŉ uithaalplakkaat sou verskyn het nie. Wanneer dit gebeur het, het Die Brandwag se sirkulasie die hoogte ingeskiet; ook wanneer daar deurtastende artikels van jou gunsteling-Springbokke was. Wie het nie ŉ foto van Frik du Preez, Mof Myburg of Mannetjies Roux teen sy kamermuur gehad nie? Of wat van Jan Ellis, Syd Nomis, Dawie de Villiers, HO de Villiers en Tommy Bedford as jou pa jou toegelaat het? Daar was baie keer net 15 spelers en die afrigter op die spanfoto. Mettertyd het die plaasvervangers en al hoe meer beamptes bygekom. Wanneer die Bokke oorsee getoer het, het al 30 spelers op die spanfoto verskyn. Soms is die foto voor die vliegtuig met die oranje stert geneem met die Bokke wat in hul Groen-en-goudbaadjies en grys broeke pronk. Nou wonder ek op hoeveel kamermure die spanfoto van die huidige Springbokspan van 43 lede, asook die rits afrigters en ander bestuurslede, sal pryk.